OBRAZLOŽENJE

1.KONTEKST PRIJEDLOGA

·Razlozi i ciljevi prijedloga

Uvod

Zajednički istražni timovi su timovi osnovani za određene istrage kaznenih djela i na određeno vrijeme. Osnivaju ih nadležna tijela dviju ili više država članica, a katkad i zemalja izvan EU-a (trećih zemalja), radi zajedničkih prekograničnih kaznenih istraga. Zajednički istražni tim posebno se može osnovati ako su za istrage kaznenih djela koje provodi država članica potrebne složene i zahtjevne istrage koje su povezane s drugim državama članicama ili trećim zemljama. Može se osnovati i ako više država članica provodi istrage kaznenih djela čije okolnosti zahtijevaju usklađeno, zajedničko djelovanje u uključenim državama članicama.

Pravnu osnovu za osnivanje zajedničkog istražnog tima čine članak 13. Konvencije Europske unije o uzajamnoj pravnoj pomoći u kaznenim stvarima i Okvirna odluka Vijeća 2002/465/PUP od 13. lipnja 2002. o zajedničkim istražnim timovima. Treće zemlje mogu biti strane u timovima ako je to predviđeno pravnom osnovom. To su naprimjer članak 20. Drugog dodatnog protokola uz Konvenciju Vijeća Europe iz 1959. i članak 5. Sporazuma o uzajamnoj pravnoj pomoći između Europske unije i Sjedinjenih Američkih Država.

Zajednički istražni timovi jedan su od najuspješnijih alata za prekogranične istrage i kazneni progon u EU-u. Omogućuju izravnu suradnju i komunikaciju među pravosudnim tijelima i tijelima za izvršavanje zakonodavstva nekoliko država kako bi se njihovi postupci i istrage organizirali za učinkovite istrage u prekograničnim predmetima. Pitanja na koja se nastoji odgovoriti prijedlogom Međutim, u praksi se pokazalo da se zajednički istražni timovi suočavaju s nekoliko tehničkih poteškoća koje otežavaju njihov svakodnevni rad i napredak njihovih operacija. Glavne poteškoće odnose se na sigurnu elektroničku razmjenu informacija i dokaza (uključujući velike spise), sigurnu elektroničku komunikaciju s drugim članovima zajedničkog istražnog tima i nadležnim tijelima, uredima i agencijama Unije kao što su Eurojust, Europol i Europski ured za borbu protiv prijevara (OLAF), te na zajedničko svakodnevno upravljanje timom.

U drugom izvješću o evaluaciji zajedničkih istražnih timova, koje je 2018. izradila Mreža nacionalnih stručnjaka za zajedničke istražne timove (mreža zajedničkih istražnih timova), tijelo osnovano za potporu državama članicama i razmjenu najboljih primjera iz prakse i iskustva u području zajedničkih istražnih timova, već je navedeno da bi se njihov rad mogao poboljšati i ubrzati namjenskom IT platformom. IT platforma omogućila bi svojim članovima da međusobno sigurno komuniciraju i razmjenjuju informacije i dokaze. U studiji o digitalnom kaznenom pravosuđu potvrđeni su zaključci tog izvješća i preporučena je izrada IT platforme za timove u svrhu veće učinkovitosti i sigurnosti njihova rada.

Na temelju tih zaključaka Komisija je najavila planove za prijedlog propisa kojim bi se uspostavila namjenska „platforma za suradnju i potporu radu zajedničkih istražnih timova” („platforma”). Ciljevi prijedloga Opći je cilj prijedloga pružiti tehnološku potporu sudionicima u zajedničkim istražnim timovima kako bi se povećale učinkovitost i djelotvornost njihovih prekograničnih istraga i kaznenog progona. Posebni su ciljevi prijedloga:

(1)osigurati da članovi i sudionici zajedničkih istražnih timova mogu jednostavnije razmjenjivati informacije i dokaze prikupljene u aktivnostima zajedničkog istražnog tima;

(2)osigurati da članovi i sudionici zajedničkih istražnih timova mogu jednostavnije i sigurnije međusobno komunicirati u okviru aktivnosti zajedničkog istražnog tima;

(3)olakšati zajedničko svakodnevno upravljanje zajedničkim istražnim timom, uključujući planiranje i koordinaciju usporednih aktivnosti, te bolju sljedivost razmijenjenih dokaza i koordinaciju s trećim zemljama, posebno ako su sastanci uživo preskupi ili je za njih potrebno previše vremena.

Predloženo rješenje

Kako bi se ispunili ti ciljevi i riješili osnovni problemi, predlaže se namjenska IT platforma koja se sastoji od centralizirane i decentralizirane komponente – platforma za suradnju zajedničkih istražnih timova. Pristup platformi imali bi svi subjekti koji sudjeluju u postupcima zajedničkih istražnih timova, tj. predstavnici država članica koji ispunjavaju ulogu članova određenog zajedničkog istražnog tima, predstavnici trećih zemalja pozvani na suradnju u okviru određenog zajedničkog istražnog tima te nadležna tijela, uredi i agencije Unije kao što su Eurojust, Europol, Ured europskog javnog tužitelja i OLAF.